Ruta de les ermites (cultural A)
Comencem la ruta a La Coma, a l’aparcament al costat de Ca la Roseta.
Entrem al nucli de la Coma direcció a l’ermita de Sant Quirze i Santa Julita.
Continuem carrer avall i baixem per unes escales que ens porten al carrer Major,
darrera l’ajuntament.
Pal indicador. Baixem pel corriol que ens porta al riu. Creuem pel pont i agafem la pista en direcció sud cap a l’ermita Santa Creu del Roser. Seguim les fites del camí verd de la Vall de Lord direcció Sant Llorenç de Morunys.
Carretera de Sant Llorenç a la Coma. Pugem a l’esquerra, creuant el riu Cardener, fins a trobar el trencall cap a la Pedra. Pugem per la pista asfaltada fins a l’ermita de Sant Serni de la Pedra.
Pugem les escales cap al cementiri, seguim el corriol amunt. Creuem la pista i
pugem per unes escales que ens porten amunt per una casa, seguint la senyal de
direcció.
Trobem marques de color verd i groc que ens ajudaran a seguir el camí ben traçat
que va carenant pel costat esquerre d’un filat de bestiar.
Deixem el filat i agafem un corriol a l’esquerra que ens porta amunt.
Cruïlla de pistes. Un pal indicador ens marca les diferents rutes a seguir. Agafem el corriol a l’esquerra cap a l’ermita del Roser. Trobem de nou la pista i la seguim a l’esquerra.
Coll de la Creu. L’ermita queda a uns metres a l’esquerra. Pal indicador. Seguim la pista a l’esquerra avall direcció Cap del Verd.
Abans de la casa en runes de Cal Dam trobem un pal indicador que ens marca la
ruta cap a Santa Julita de la Coma. Hem de saltar la balla protectora i baixar per un corriol poc marcat però ben fresat. Trobarem marques verdes i groges i fites de pedres.
El corriol va baixant pel barranc, per l’esquerra del riu que sentim a baix.
Arribem al riu Remosoll que creuem a gual i continuem el corriol per l’esquerra,
carenant per sota les roques del Minguell.
Casa Minguell i font del Minguell més endavant. Anem seguint les fites de pedres
que ens marquen el camí sense perdre alçada. A uns metres veiem la Torre dels
Moros i la Torre de la Vila a l’esquerra. Seguim rectes fins arribar a la Casa del Pujol del Racó.
Cruïlla de pistes. Seguim la pista que ens porta cap a La Coma. Més endavant
agafarem un corriol a la dreta amb una marca groga i verda. Aquest corriol marxa pla pel bosc i després baixa fort pel costat d’un mur de pedra i les runes d’una casa. Som a sobre el nucli de La Coma.
Arribem a una pista al costat d’un dipòsit que ens portarà al punt d’inici.